
1936

	

	«Det går rykter om at over åtte hundre arbeidere nylig ble stilt for retten i en av de store industribyene vestpå, og alle ble dømt til mange års tukthus - alle under en eneste gigantisk prosess.»      .

	«De opplysninger jeg selv har fått, går ut på at det bare var fem hundre. Men over hundre andre arbeidere ble ikke engang stilt for retten. De ble bare henrettet i hemmelighet, for sine meningers skyld.»

	«Er lønnene virkelig så elendige?»

	«Under enhver kritikk. Og de bare synker, men prisene stiger jo stadig.»

	«Jeg har hørt at bare utsmykningen av operaen til festen i kveld skal ha kostet 60 000 mark. Og i tillegg kommer da minst 40 000 til andre utlegg …  For ikke å snakke om hva det må ha kostet for bykassen å holde operaen stengt i fem dager for å forberede det store ballet.»

	«Litt av et fødselsdagskalas!»

	«Jeg synes at det er motbydelig å måtte være til stede på det. Det er en skam.»

	De to unge utenlandske diplomatene bukket med elskverdig smil til en gallauniformert offiser, som kastet et mistroisk blikk på dem gjennom sin monokkel.

	«Hele generalstaben er visst her», sa den ene av dem, da gallauniformen var kommet utenfor hørevidde.

	«Men de er jo alle sånne ærlige og oppriktige fredsvenner», sa den andre iltert.

	«Og hvor lenge varer vel det?» spurte den første muntert og hilste samtidig på en liten dame fra den japanske ambassade. 

	Hun kom yndig og sirlig glidende mot dem, geleidet av en kjempestor marineoffiser.

	«Vi må være forberedt på alt.»

	En herre fra Auswärtiges Amt sluttet seg til de to unge tjenestemennene, som straks begynte å rose den praktfulle og vakre utsmykningen i høye toner. 

	«Ja, generalen er svært glad i sånt», sa UD-mannen litt brydd.

	«Men det er jo alt også så smakfullt», forsikret de to unge diplomatene nesten i munnen på hverandre.

	«Javisst. Ja, naturligvis», istemte mannen fra Wilhelmstrasse. Han var ille berørt nå.

	«Det er vel bare i Berlin man kan få oppleve så praktfulle fester nå til dags», tilføyde den ene av de to utlendingene. 

	UD-mannen nølte et kort øyeblikk, men bestemte seg så for å kvittere med et høflig lite smil.

	Samtalen gikk i stå. De tre herrene så seg rundt og lyttet til det feststemte bruset. Og omsider sa den ene unge diplomaten lavt: 

	«Helt fabelaktig.» 

	Nå var det ikke antydning til ironi i tonefallet. Han virket oppriktig imponert, og nesten forskrekket over det veldige praktoppbudet som omga ham. Luften var mettet av lys og skjønne dufter, og den flimret så sterkt at han nesten fikk vondt i øynene. Han myste mot all den bevegelige stasen, overveldet, men på samme tid skeptisk. 

	Hvor er jeg egentlig? tenkte den unge mannen, som kom fra et av de nordiske land. Her hvor jeg akkurat nå befinner meg er det utvilsomt praktfullt, og det er ikke spart på noe. Men det er noe nifst over det også. Disse stivpyntede menneskenes munterhet virker ikke tillitvekkende. De beveger seg som marionetter - kantet og i rykk og napp. Og hele tiden er det noe som ligger på lur i øynene deres, det er ikke noe godt blikk de har, det er så mye frykt og så mye grusomhet i øynene deres. Hjemme ser folk på en annen måte - hjemme ser menneskene friere og vennligere på hverandre. Og vi ler også annerledes oppe hos oss i Norden. Her er det noe hånlig og fortvilt i latteren, noe frekt og provoserende, og samtidig noe håpløst, skremmende trist. Sånn ler ikke noen som føler seg vel til pass. Sånn ler da ikke menn og kvinner som lever et skikkelig og fornuftig liv …

	Det store ballet i anledning 43-årsdagen til generalen for flyvåpenet – som også var ministerpresident – la beslag på hele operahuset. En mengde festkledde mennesker vandret rundt i de store foajeene, i korridorene og vestibylene. Champagnekorkene smalt omkring i losjene, der rekkverkene var behengt med kostbare draperier. Man danset nede i parkett, der stolradene var blitt fjernet. Orkesteret var plassert oppe på selve scenen, og det var like stort som om det skulle oppføre en symfoni, minst av Richard Strauss. Men det eneste det spilte var en herlig blanding av militærmarsjer og denne jazzmusikken, som riktignok ble uglesett i Riket fordi den var uanstendig, men som generalen ikke ville unnvære på sin jubelfest.

	Her hadde de innfunnet seg, alle de som ville gå for å være noe i landet, ingen var uteblitt. Bortsett fra diktatoren selv, som ikke var blitt invitert - og hadde unnskyldt seg med vondt i halsen og nerveproblemer, og dessuten noen partiledere. Til gjengjeld kunne man se flere keiserlige og kongelige prinser, mange fyrstelige personer og nesten hele høyadelen. Til stede var samtlige generaler i Wehrmacht, svært mange innflytelsesrike finansmenn og industrimagnater, samt diverse medlemmer av Corps Diplomatique - hovedsakelig fra mindre eller meget fjerntliggende land. Det var også noen ministere, noen berømte skuespillere - jubilantens velvillige svakhet for teateret var jo godt kjent. Det var til og med en dikter, som så meget dekorativ ut og for øvrig var en personlig venn av diktatoren. 

	Det var blitt sendt ut over to tusen innbydelser. Av disse var om lag tusen æresinvitasjoner, som ga innehaveren rett til å delta helt gratis i alle festens gleder. De resterende tusen hadde måttet betale femti mark hver i entre. På den måten fikk man igjen i hvert fall en del av de veldige utgiftene. Differansen måtte dekkes av alle skattebetalerne, som ikke hørte til generalens nærmeste omgangskrets og som derfor ikke kunne regnes med blant eliten i det nye tyske samfunn.

	«Er det ikke en vidunderlig fest!» ropte en rhinlandsk våpenfabrikants omfangsrike gemalinne til en søramerikansk diplomatfrue. «Ach, jeg har det bare så altfor moro! Jeg er i et så strålende humør, og jeg ønsker bare at alle mennesker i Tyskland og overalt ellers kunne ha det like strålende!»

	Den søramerikanske diplomatfruen, som ikke var særlig god i tysk og derfor kjedet seg, smilte syrlig.

	Den muntre fabrikantfruen var skuffet over denne mangelen på begeistring og bestemte seg til å spasere videre.

	«Unnskyld meg, kjære Dem», sa hun høflig og tok et godt tak i det glitrende slepet sitt. «Men jeg må virkelig hilse på en gammel venninne fra Köln - det er moren til sjefen for vårt statsteater, den store Hendrik Höfgen.»

	Da åpnet den søramerikanske damen for første gang munnen og spurte: 

	«Who is Henry Hopfgen?» 

	Det fikk fabrikantfruen til å skrike dempet: 

	«Hva er det De sier?! Kjenner De ikke vår Höfgen? Höfgen, kjære Dem, altså ikke Hopfgen! Og Hendrik, ikke Henry - han legger stor vekt på den lille d’en!»

	Men i mellomtiden hadde hun allerede kommet nesten frem til den distingverte kvinnen, som skred verdig gjennom salene ved dikterens og førervennens arm. 

	«Kjæreste fru Bella! Det er jo en evighet siden vi traff hverandre sist! Hvordan står det til med Dem? Lengter De ikke ofte hjem til vårt skjønne Köln? Men De har jo fått en så strålende posisjon her. Og hvordan går det med frøken Josy, det elskelige barnet? Og fremfor alt: Hvordan har Hendrik det, Deres berømte sønn? Himmel, hvor kjent han er blitt! Han er jo nesten like betydningsfull som en minister! Ja, kjæreste fru Bella, vi i Köln lengter alle etter Dem og Deres vidunderlige barn!»

	Sant å si hadde fabrikantfruen aldri interessert seg det minste for fru Bella Höfgen, så lenge familien fremdeles hadde bodd i Köln og sønnen ennå ikke hadde innledet sin store karriere. Da hadde de to damene bare kjent hverandre overfladisk, og fru Bella hadde aldri vært innbudt til fabrikantens flotte villa. Men nå ville den overstrømmende fornøyde rike damen liksom aldri gi slipp på hånden til en frue hvis sønn var en nær venn av selveste generalen.

	Fru Bella smilte nådig. Hun var meget enkelt kledd, men ikke uten et visst ærbart koketteri. På den svarte, glatt flytende silkeroben lyste det opp i en hvit orkide. Det grå håret med den enkle frisyren dannet en pikant kontrast til det fremdeles temmelig unge og diskré velpleide ansiktet. De store, grønnblå øynene iakttok reservert og ettertenksomt, men likevel vennlig den pratsomme damen, som hadde de energiske tyske krigsforberedelsene å takke for sitt vidunderlige halsbånd, de lange øresmykkene, pariserkjoler og all sin øvrige glans.

	«Jeg kan ikke klage, vi har det alle bare bra», sa fru Bella med stolt beskjedenhet. «Josy har nettopp forlovet seg med unge grev Donnersberg. Men Hendrik er overanstrengt, for han har jo så vanvittig mye å gjøre.»

	«Det kan jeg forestille meg.» 

	Fabrikantfruen så ærbødig ut.

	«Kan jeg få presentere vår gode venn Cäsar von Muck?» sa fru Bella.

	Cäsar von Muck, president i Dikterakademiet og opphavsmannen til Tannenberg-dramaet som for tiden ble oppført overalt i landet, bøyde seg ridderlig over den rike dames velsmykkede hånd. Hun fortsatte straks å prate. 

	«Uhyre interessant», sa hun. «Jeg er virkelig glad, jeg kjente Dem straks igjen fra alle bildene. Og jeg gledet meg virkelig over å se Deres Tannenberg-drama i Köln. En meget bra forestilling, naturligvis uten de helt store skuespillerprestasjonene man nå er vant til her i Berlin. Men likevel en riktig fin forestilling, det kan det ikke være tvil om. Og De har jo nettopp vært ute på en storslagen reise. Folk snakker bare om Deres reiseskildring, jeg har absolutt tenkt å få lest den.»

	«Jeg har sett meget vakkert og meget uskjønt der ute i det fremmede», sa Cäsar enkelt. «Men jeg reiste jo ikke gjennom disse landene bare som tilskuer, iakttager og nyter, men også og fremfor alt som aktivt lærende person. Jeg skulle tro at jeg har klart å skaffe Tyskland nye venner ute i verden.» 

	Med sine stålblå øyne, hvis gjennomtrengende og brennende klarhet var blitt prist i så mange litterære portrettskisser, takserte han i mellomtiden rhinlenderinnens kolossale forråd av smykker. 

	Jeg kunne faktisk tenke meg å bo i hennes villa neste gang jeg skal ha et foredrag eller en premiere i Köln, tenkte han. 

	Han fortsatte: 

	«For oss med vår rettlinjet måte å tenke på er det nesten ufattelig hvor mange løgner og ondsinnede misforståelser som er i omløp om vårt nye tyske Rike - ute i verden.»

	Hans ansikt var av en slik natur at enhver intervjuer eller reporter tvangsmessig måtte omtale det som «hogget marmor» - med dype furer i pannen, ståløyne under blonde øyenbryn og en lett sammenknepet munn, som snakket med en svak aksent som lot seg spore til Sachsen. 

	Fabrikantfruen var meget imponert, både av hans utseende og av hans edle tale. 

	«Ach», sa hun og så svermerisk på ham. «De må absolutt komme på besøk til oss neste gang De er i Köln.»

	Cäsar bukket lett og høvisk som en ridder.

	«Det skal være meg en virkelig glede, frue.» 

	Han la til og med hånden på hjertet da han sa det.

	Fabrikkfruen syntes at han var himmelsk. 

	«Så praktfullt det skal bli å få høre på Dem en hel kveld, Deres eksellense!» utbrøt hun. «De må jo ha opplevd så mye her i livet! Har de ikke også vært sjef for Statsteateret en gang?»

	Dette spørsmålet ble oppfattet som taktløst både av den distingverte fru Bella og av Cäsar. Og Cäsar svarte da også kort og temmelig skarpt: 

	«Jovisst.»

	Men fabrikkfruen la ikke merke til noe. Tvert imot fortsatte hun med høyst malplassert skjelmeri: 

	«Er De ikke en smule misunnelig på vår Hendrik, Deres etterfølger, herr Muck?» 

	Og hun truet spøkefullt med pekefingeren mot ham. Fru Bella visste ikke hvilken vei hun skulle se.

	Men Cäsar viste nå at han var en overlegen verdensmann, og det i en grad som grenset til edelt sinnelag. Det fór et lite smil over hans skarpskårne ansikt - et smil som til å begynne med syntes en smule bittert, men som så ble mildt, godt og til og med klokt. 

	«Denne tunge byrden overlot jeg med glede - ja, med oppriktig og dyptfølt glede - til min venn Höfgen, som mer enn noen annen er i stand til å bære den.» 

	Stemmen skalv litt, han var grepet av sitt eget storsinn og vakre sinnelag.

	Fru Bella la an en imponert mine. Men fabrikantfruen ble så rørt av den berømte dramatikerens edle og majestetiske holdning at hun nesten måtte gråte. Med tapper selvbeherskelse svelget hun tårene, fór flyktig over øynene med silkelommetørkleet og ristet av seg den opphøyede stemningen. Den typisk rhinlandske munterheten tok igjen overhånd, hun så seg atter strålende omkring og jublet: 

	«Er det ikke en helt herlig fest?» 

	Jo, visst var det en helt herlig fest, det kunne det overhodet ikke være tvil om. Det glitret, duftet, knitret og bruste overalt! Det var umulig å fastslå hva som skinte mest: Juvelene eller ordensstjernene. 

	Det overdådige lyset fra lysekronene spilte og danset over damenes bare, hvite skuldrer og vakkert bemalte miner, over herrenes tyrenakker, stivede skjortebryst og gullgalonerte uniformer, og over de svette ansiktene på alle de lakeiene som løp rundt med forfriskninger til gjestene. 

	Det duftet av alle blomstene, som var fordelt rundt i hele operahuset i de vakreste arrangementer, av alle de tyske kvinnenes pariserparfymer, av industriherrenes havannasigarer og pomadene på alle de slanke ynglingene i sine kledelig stramme SS-uniformer. Her duftet det av prinser og prinsesser, av sjefer i Gestapo, kjente litteraturkritikere, filmdivaer, universitetsprofessorer i rasebiologi og forsvarsvitenskap, og til og med av noen få jødiske finansmenn med en rikdom og internasjonale forbindelser som gjorde at man ikke kunne unngå dem selv i denne eksklusive forsamlingen. Man omga seg med de rene skyer av kunstig aroma, som om det for enhver pris gjaldt å holde borte en annen duft - den flaue, søtlige lukten av blod, som man riktignok elsket og som hele landet nå var oppfylt av, men som man likevel skammet seg over ved en så festlig anledning og i nærvær av utenlandske diplomater.

	«Helt utrolig», sa en høytstående herre fra Reichswehr til en annen. «Tjukken sparer virkelig ikke på noe!»

	«Nei, så lenge vi finner oss i det», sa den andre herren. 

	De smilte bredt til hverandre, for de ble fotografert.

	«Den kjolen Lotte har på seg i kveld skal visstnok ha kostet tre tusen mark», kunne en filmskuespillerinne fortelle den hohenzollernprinsen hun danset med. 

	Lotte var gift med den veldige med de mange titlene, han som på denne sin 43-årsdag lot seg feire som en eventyrprins. Lotte hadde selv vært skuespillerinne ute i provinsen, og hun gikk for å være en hjertegod, enkel og urtysk kvinne. På deres bryllupsdag hadde eventyrprinsen sørget for å få henrettet to proletarer.

	«Min familie har aldri slått så stort på», sa hohenzollernprinsen. «Når skal for øvrig det høye par holde sitt inntog her? Våre forventninger skal vel høynes til det ytterste.»

	«Lotte har sans for sånne ting», sa landsmorens tidligere kollega saklig.

	Det var en usedvanlig strålende fest: Alle de tilstedeværende syntes å nyte den intenst, så vel de med æresinnbydelsene som de som hadde måttet betale femti mark for å få være med på kalaset. Det ble danset, pratet og flørtet. Man beundret de andre, seg selv og først og fremst den makt som kunne tillate seg så yppige tilstelninger som denne. 

	Konversasjonens bølger gikk høyt i losjer og korridorer og ved buffetene med alle de fristende delikatessene. Man diskuterte damenes kjoler, herrenes formuer og premiene i veldedighetslotteriet. Den aller mest verdifulle gevinsten var visst et hakekors av edelstener, noe uhyre elegant og dyrt, som kunne bæres som brosje eller i et halsbånd. De innvidde kunne fortelle at det også ville bli utdelt en del fornøyelige trøstepremier, for eksempel små tro kopier av tanks og maskingeværer i lübeckermarsipan. Noen av damene påsto lunefullt at de heller ville ha et mordvåpen av så søtt materiale enn det verdifulle hakekorset. Hvorved man lo lenge og hjertelig. 

	Man snakket også om den politiske bakgrunnen for arrangementet, riktignok noe mer dempet. Det var jo påfallende at diktatoren hadde meldt avbud og at flere av partipampene ikke var innbudt. Mens man altså på den annen side så at så mange medlemmer av de fyrstelige familiene var til stede. Disse omstendighetene resulterte i mange dunkle og betydningsfulle rykter, som ble hvisket videre fra mann til mann. Også når det gjaldt diktatorens helsetilstand var det flere som mente at de satt inne med illevarslende nyheter. De ble drøftet lavt og lidenskapelig, både blant de utenlandske journalistene og diplomatene, og blant herrene fra Reichswehr og tungindustrien.

	«Det ser altså ut som det er kreft», berettet en herre fra den britiske presse bak sitt lommetørkle til en kollega fra Paris. 

	Men her hadde engelskmannen sett seg ut feil mann å betro seg til. Pierre Larue så ut som en gebrekkelig og for øvrig lumsk liten mann, men han svermet for det nye Tysklands heroisme og vakkert uniformerte unge menn. Dessuten var han ikke journalist, men en rik og innflytelsesrik mann, som skrev pratsomme bøker om sosieteten og det litterære og politiske liv i Europas hovedsteder. Han hadde gjort det til sin livsoppgave å bli kjent med så mange berømtheter som mulig. Denne groteske og beryktede lille mannen med det spisse ansiktet og den klagende fistelstemmen foraktet demokratiet i sitt eget land. Han forklarte til alle som ville høre på at han betraktet Clemenceau som en skurk og Briand som en idiot, men derimot enhver fremstående gestapotjenestemann som en halvgud og spissene i det nye tyske regime som et regiment med feilfrie guder.

	«Hva er dette for noen infame løgner, min herre!» 

	Pierre så skremmende ondskapsfullt på sin samtalepartner og stemmen hans raslet som høstløv i vinden. 

	«Førerens helsetilstand er helt utmerket. Han er bare litt forkjølet, det er det hele.»

	Det lille beistet kunne godt tenkes å ville spille rollen som angiver. Den engelske journalisten ble nervøs, og han forsøkte å forsvare seg: 

	«Det var en italiensk kollega som i all fortrolighet antydet at …» 

	Men Pierre, elskeren av stramtsittende, velfylte uniformer, avbrøt ham strengt: 

	«Nå er det nok, min herre! Jeg vil ikke høre mer av dette! Det hele er uansvarlig sladder!» 

	«… Men nå må De unnskylde», tilføyde Pierre roligere. «Jeg må hilse på ekskongen av Bulgaria. Prinsessen av Hessen står sammen med ham der borte, og jeg ble kjent med Hennes høyhet ved hennes fars hoff i Roma.» 

	Pierre pilte av gårde med de bleke, spisse hendene foldet over brystet, og med en holdning og et ansiktsuttrykk som minnet om en intrigant geistlig. 

	«Damned snob!» mumlet engelskmannen etter ham.

	Det gikk en bevegelse gjennom salen, fulgt av et hørbart brus av hviskende stemmer: Propagandaministeren hadde innfunnet seg. Det var ikke mange som hadde ventet at han ville komme hit i kveld, for alle visste jo hvor spent forholdet var mellom ham og det fete bursdagsbarnet - som for øvrig fremdeles holdt seg skjult for å kunne gjøre sin entré til aftenens høydepunkt.

	Propagandaministeren - herskeren over et stort folks åndelige liv - humpet behendig frem gjennom den festkledde mengden, som hilste høflig der han gikk frem. Det var som et isnende kaldt gufs rundt ham. Som om en ond, farlig, ensom og grusom guddom hadde steget ned midt i dette mylderet av nytelsessyke, feige og ynkelige dødelige. 

	I noen sekunder virket hele selskapet som lammet av skrekk. De dansende stivnet til i sine yndefulle stillinger, og de kastet engstelige blikk bortover på den fryktede propagandaministeren – blikk som på samme tid var ydmyke og hatefulle. 

	Propagandaministeren forsøkte å mildne den uhyggelige atmosfæren med et tilstrebet sjarmerende smil, som fikk den smale, skarpe munnen til å tøye seg ut helt opp til ørene. Han anstrengte seg faktisk for å gjøre et godt inntrykk og forsone og få sine dyptliggende, listige øyne til å se vennlige ut. Med klumpfoten grasiøst på slep gikk han raskt og smidig gjennom festsalen og viste sin falskt uttrykksfulle rovdyrsprofil for dette selskapet av to tusen slaver, medløpere, bedragere, bedratte og narrer. Han gled lydløst og lumsk smilende forbi gruppene av millionærer, ambassadefolk, regimentskommandanter og filmstjerner. Og han stanset først opp ved siden av teaterdirektør Hendrik Höfgen, kanselliråd og senator.

	Nok en sensasjon! Hendrik hørte jo med blant generalens erklærte favoritter. Det var denne som stikk i strid med propagandaministerens vilje hadde fått Hendrik utnevnt til leder for Statsteatret. Etter lang og heftig kamp hadde propagandaministeren blitt nødt til å ofre sin egen protesje, dikteren Cäsar von Muck, som han så hadde sendt ut på en lang reise. 

	Men nå beæret propagandaministeren plutselig demonstrativt sin fiendes kreatur med å hilse på ham og innlede en samtale med ham. Ville denne slu propagandakunstens mester dermed gjøre det klart for denne internasjonale eliteforsamling at det ikke fantes uoverensstemmelser eller intriger blant lederne for det tyske regimet? At rivaliseringen mellom ham, propagandaministeren, og generalen hørte hjemme i redselspropagandaens motbydelige område? 

	Eller var Hendrik - en av hovedstadens mest omtalte menn - så utrolig flink at han klarte å opprettholde like intime forbindelser med propagandaministeren som med generalen? Spilte han kanskje ut den ene makthaveren mot den andre, for så å la seg protesjere av begge disse store konkurrentene? Man kunne tro det om en mann med hans legendariske dyktighet.

	Dette var jo helt usannsynlig interessant! Pierre lot ekskongen av Bulgaria stå der han sto og trippet gjennom salen, drevet av sin nysgjerrighet som et blad av vinden. Han måtte iaktta dette sensasjonelle møtet på så nært hold som mulig. 

	Cäsar knep de stålgrå øynene mistroisk sammen og fabrikantfruen fra Köln stønnet vellystig av ren og skjær opphisselse og glede over den opphøyde situasjonen. Men fru Bella smilte vennlig og liksom oppmuntrende til alle i nærheten. Det var som hun ville si: Min Hendrik er stor, og jeg er hans distingverte mor. Men likevel behøver dere ikke akkurat å falle på kne for oss. For vi er jo begge av kjøtt og blod, selv om vi på mange måter hører til de utvalgte blant mennesker.

	«Og hvordan står det til med Dem, kjære Höfgen?» spurte propagandaministeren med et innyndende smil.

	Også Hendrik smilte, om enn ikke fra øre til øre, men tvert imot så fornemt at det nesten så smertefullt ut. 

	«Mange takk, herr minister», sa han lavt og i en syngende tone, men samtidig med ytterst klar og tydelig diksjon. 

	Propagandaministeren hadde ennå ikke gitt slipp på hånden hans. 

	«Kan jeg få spørre om hvordan det står til med Deres frue?» sa Hendrik.

	Nå måtte hans høytstående samtalepartner omsider anlegge en alvorligere mine. 

	«Hun er dessverre litt utilpass i dag.» 

	Samtidig tok propagandaministeren farvel med senatorens og kansellirådens hånd. Hendrik sa vemodig: 

	«Det gjør meg virkelig vondt å høre.»

	Naturligvis visste Hendrik, og alle andre, at propagandaministerens frue var oppslukt og fortært av misunnelse mot generalens frue. Ettersom diktatoren selv var ugift, hadde propagandaministerens ektevidde frue lenge vært Rikets førstedame og hadde tatt seg av denne gudegitte oppgaven med anstand og verdighet, noe ikke engang hennes dødsfiende kunne benekte. Men så hadde denne Lotte dukket opp, en middelmådig skuespillerinne - og hun var jo heller ikke spesielt ung lenger. Og hun hadde gått hen og giftet seg med generalen - den praktglade tjukkasen. Dermed var propagandaministerens frue blitt rammet av ubeskrivelige lidelser. Hennes rang som Rikets førstedame ble trukket i tvil! En annen trengte seg på! Denne komediennen ble dyrket som en dronning. 

	Hver gang det ble holdt en fest til ære for Lotte, ergret fru propagandaministeren seg så uutsigelig at hun fikk migrene. Også i kveld hadde hun foretrukket å holde sengen.

	«Deres frue ville sikkert ha moret seg utmerket her», sa Hendrik. 

	Han holdt fremdeles på den høytidelige minen. Det var heller ikke noen antydning til ironi i stemmen hans. 

	«Det er bare synd at Føreren måtte gi avbud. Og også den engelske og den franske ambassadøren er forhindret.»

	Med disse ord forrådte Hendrik generalen, sin venn og mesen som han kunne takke for all sin glans og ære, til hans bitreste motstander propagandaministeren. Hendrik ville jo gjerne ha ministeren i reserve, for alle tilfellers skyld.

	Og propagandaministeren – den smidige mannen med klumpfoten – spurte fortrolig og med en hånlig klang i stemmen: 

	«Og hvordan er så stemningen her?»

	«Det ser ut til at folk morer seg», svarte Hendrik forsiktig.

	De to snakket lavt sammen, for nysgjerrige tilskuere vrimlet rundt dem, og flere fotografer var også kommet til. 

	Fabrikantfruen hvisket til Pierre, som henført gned seg i de bleke knokkelhendene over brystet: 

	«Vår teaterdirektør og propagandaministeren personlig - er det ikke et vidunderlig par? Begge så betydningsfulle! Og begge så vakre!» 

	Og hun trykte sin yppige, smykkebehengte kropp inn mot mannslingens svakelige skikkelse. Men den sarte Pierre, elskeren av tysk heroisme, spenstige ynglinger, førertanken og høyadelige navn, ble skremt av å få så mye bølgende kvinnekjøtt på kloss hold. Han forsøkte å trekke seg på avstand, mens han stadig kvitret: 

	«Utsøkt! Helt fortryllende! Uforlignelig!» 

	Fabrikantfruen forsikret ham: 

	«Vår Höfgen - det er en helstøpt mann, det skal jeg si Dem! Et geni, noe slikt finnes det ikke make til verken i Paris eller Hollywood! Og så urtysk, så liketil, enkel og ærlig! Jeg har jo kjent ham fra han var så liten.» 

	Og hun strakte ut hånden og antydet hvor liten Hendrik hadde vært da hun, fabrikantfruen, konsekvent hadde unngått hans mor på samtlige veldedighetsarrangementer i Köln. 

	«En herlig ung mann!» tilføyde hun, og ble så sanselig i blikket at Pierre flyktet i panikk.

	Hendrik Höfgen så ut som om han var femti, men faktisk var han bare fylt trettini - utrolig ung for en så fremtredende stilling. Det kraftløse oppsynet med hornbrillene utstrålte en nesten forstenet ro, som nervøse eller forfengelige mennesker kan pålegge seg når de vet at de blir iakttatt av mange tilskuere. Den blanke issen var fint formet. Det som var særlig påfallende ved det litt oppblåste, gråhvite ansiktet, var et trekk av overanstrengelse, følsomhet og plagethet, som gikk fra de høyt opptrukne, blonde øyebrynene bakover mot de innfalne tinningene. Dessuten hadde han et markant formet, kraftig hakeparti, som han holdt så høyt og stolt at den fornemme, vakre linjen mellom øre og hake ble dristig betont. Om den brede og bleke munnen hadde han et fastfrosset og mangetydig smil, som på samme tid virket hånlig og oppfordret til medlidenhet. Øynene bak de store, skinnende brilleglassene kunne man bare skimte nå og da. Men når de kunne ses, oppdaget man at de var iskalde til tross for all sin mykhet, meget grusomme i sin melankoli. Disse øynene med sin grågrønne glans førte tankene hen på edelstener som er uendelig verdifulle, men bringer ulykke over den som bærer dem. Eller kanskje på de onde øynene til en farlig og rovgrisk fisk.

	Alle damer og herrer flest var enige om at Hendrik ikke bare var en betydelig og meget dyktig person, men også en usedvanlig vakker mann. Den konsentrerte holdningen, som var nesten stiv av bevisst og velberegnet sjarme, dekket godt over det faktum at han var altfor fet, især rundt hoftene og bak. I så måte var også den kostbare snippkjolen bra kamuflasje.

	«For øvrig må jeg få gratulere Dem med Deres Hamlet, kjære venn», sa propagandaministeren. «En praktfull prestasjon. Tysk teater kan være stolt av Deres innsats.»

	Hendrik bøyde hodet lett og presset den vakre haken litt ned. Dermed dukket det opp et stort antall rynker på halsen ovenfor den høye, skinnende hvite kragen. 

	«Den som mislykkes med Hamlet, fortjener ikke å bli betegnet som skuespiller», sa Hendrik. Stemmen var nesten klagende av beskjedenhet. 

	Propagandaministeren rakk så vidt å konstatere: 

	«De levde Dem helt og fullt inn i tragedien …» 

	Så ble det en veldig oppstandelse i salen.

	Generalen og hans frue, den tidligere skuespillerinnen Lotte Lindenthal, hadde nettopp kommet inn gjennom den kjempemessige hoveddøren. De ble hilst med applaus og drønnende tilrop. Paret skred frem gjennom mengden av jublende mennesker. Aldri hadde vel en keiser hatt et flottere inntog. Begeistringen var enorm. Hver og en av disse to tusen utsøkt fine menneskene ville med mest mulig skrik og klapp vise seg selv, de andre og generalen hvor opptatt han eller hun var av den høye verts 43-årsdag og av den nasjonale tyske stat. 

	Folk brølte:

	«Hoch!», «Heil!» og «Vi gratulerer!» 

	De kastet blomster, som Lotte fanget opp med verdig ynde. Orkesteret satte i med en touche. Propagandaministerens ansikt fortrakk seg i en hatsk grimase, men det var det ingen som la merke til, muligens bortsett fra Hendrik. Hendrik sto ubevegelig og ventet på sin mesen med en konsentrert og elegant stiv holdning.

	Det var blitt veddet en hel del om hva slags fantasiuniform generalen ville opptre med i kveld. Men et slags avholdent koketteri hadde denne gang fått ham til å forbløffe hele selskapet ved å komme meget enkelt kledd. Den flaskegrønne uniformsjakken så nesten ut som en strengt skåret røykejakke. På brystet glitret det bare i en liten ordensstjerne av sølv. I de grå buksene virket bena - som han ellers pleide å skjule under lange og folderike kledninger - ekstra omfangsrike, som søyler som han langsomt beveget seg fremover på. 

	Den kolossalt store og brede figuren var velegnet til å spre frykt og respekt om seg. For det var ingen grunn til å se noe komisk i denne skikkelsen. Latteren stanset i halsen på selv den djerveste, bare han tenkte på alt det blod som hadde flytt etter et vink fra denne kjøtt- og fleskekjempen, og hvor meget blod som også i fremtiden kanskje skulle strømme til hans ære.

	Generalen skjøv sin buk majestetisk frem gjennom den strålende forsamlingen. Han flirte. 

	Lotte flirte ikke. Hun smilte nådig til alle kanter. Også hennes kjole, hvis pris hadde vært et vanlig samtaleemne blant damene, var enkel i all sin prakt. Det var en glatt og liksom flytende selskapskjole av et sølvskimrende stoff, som ble avsluttet med et langt slep, en dronning verdig. Men diamantdiademet over den blonde frisyren og barmens perler og smaragder overgikk i vekt og stråleglans alt det som ellers kunne beundres i det overdådige selskapet. Den tidligere provinsskuespillerinnens smykker utgjorde millionverdier: Det hele gaver fra trofaste og velsituerte undersåtter, og en galant og raus ektemann – som i sine offentlige taler gikk skarpt i rette med korrupsjonen blant ministere og borgermestre i Weimarrepublikkens tid. 

	Lotte var vel bevandret i kunsten å ta imot slike oppmerksomheter, hun kvitterte med sin vanlige, ukompliserte munterhet, som hadde gitt henne ry som en naiv, moderlig og beundringsverdig kvinne. Hun var allment kjent som en uegennyttig og uklanderlig ren og skikkelig dame. Hun var blitt til en idealskikkelse for alle tyske kvinner. Hun hadde store, runde og litt utstående kuøyne, fuktig blå av farge. Og hun hadde vakkert lyst hår og en snøhvit barm. Dessuten begynte hun nå også å bli litt i fyldigste laget - man åt utvilsomt både godt og rikelig i generalens hjem. 

	Det ble fortalt beundrende om hvordan Lotte iblant kunne legge inn et godt ord hos sin mann for en eller annen jødisk familie i det gode selskap - men jødene havnet likevel i konsentrasjonsleirene. Hun ble omtalt som generalens gode fe, men Den skrekkelige var ikke blitt mindre skrekkelig etter at hun hadde begynt å gi ham gode råd. 

	En av Lottes mest berømte roller var Lady Milford i Schillers «Kabale und Liebe», elskerinnen til en stor og mektig mann, som ikke lenger kunne klare sine juvelers glans og sin fyrstes nærhet etter at hun har fått vite hvordan han betaler for edelstenene. Siste gang hun opptrådte på Statsteatret, spilte hun Minna von Barnhelm. Og dermed hadde hun like før hun flyttet inn generalens hjem, nok en gang deklamert de ord fra en dikter som hennes mann og hans håndlangere ville ha forfulgt nådeløst hvis han hadde levd her og nå. 

	Den totale stats dystreste hemmeligheter ble diskutert åpent i hennes nærvær, og Lotte smilte moderlig. Når hun om morgenen tittet skjelmsk opp over sin manns skulder, så hun dødsdommene som lå og ventet på renessanseskrivebordet borte ved vinduet – og så undertegnet han dem. Og om aftenen viste hun frem sin snøhvite barm og sin blonde frisyre ved en eller annen operapremiere eller ved de privilegertes festlig dekkede bord – disse heldiggrisene som hun beæret med sitt selskap. 

	Lotte var uangripelig og upåvirkelig, for hun var anelsesløs og sentimental. Hun trodde fullt og fast at hun var omgitt av «folkets kjærlighet», fordi to tusen ærgjerrige strebere, bestikkelige feiginger og snobber lagde et svare oppstyr til ære for henne. Hun skred frem gjennom stråleglansen og delte ut smil – noe mer hadde hun aldri å gi. 

	Hun trodde i fullt alvor at Gud ville henne vel, slik måtte det jo være når han hadde latt henne få så mange smykker. En fortrøstningsfull mangel på fantasi og intelligens beskyttet henne mot å måtte tenke på fremtiden, en fremtid som kanskje ville ha lite til felles med det vidunderlige nu. Som hun skred frem med høyt løftet hode og solte seg i alt dette lyset og alle disse beundrende blikk, tvilte hun ikke et øyeblikk på fortryllelsens varighet. Aldri - det var hennes oppriktige mening - ville hun miste noe av denne glansen, aldri skulle ofrene ta hevn, aldri ville mørkets krefter gripe ut etter henne selv.

	Det ble fremdeles blåst fanfarer, både høyt og utførlig, og hyllingsropene lød fortsatt. 

	I mellomtiden var Lotte og generalen kommet frem til propagandaministeren og Hendrik. De tre herrene løftet armene flyktig, en doven antydning av den vanlige hilseseremonien. Og så bøyde Hendrik seg med et alvorlig og varmt smil over den store dames hånd, denne kvinnen som han så ofte hadde omfavnet på scenen.

	Her sto de nå, frembudt for et utvalgt publikums intense nysgjerrighet. Fire mektige i dette landet, fire makthavere, fire komedianter: Propagandaministeren; generalen - spesialisten på dødsdommer og bombefly; generalens sentimentale ektefelle - Lotte Lindenthal; og den bleke intrigemakeren Hendrik Höfgen. Det utvalgte publikum fikk se hvordan generalen klappet Hendrik på skulderen så det knakte og så spurte med en gryntende latter: 

	«Nå, hvordan går det, Mefisto?»

	Fra et estetisk synspunkt var situasjonen nå klart fordelaktig for Hendrik: Ved siden av det altfor utflytende ekteparet virket han slank og smidig, og ved siden av den behendige, men forkrøplede Pierre syntes han høyvoksen og stilig. Dessuten var hans ansikt, hvor blekt og illevarslende det enn måtte fortone seg, som en behagelig kontrast til de tre oppsynene som omga det. Med sine følsomme tinninger og den kraftige haken virket det tross alt som ansiktet til et menneske som hadde levd og lidd. Mens hans kjøttfulle beskytters ansikt var som en oppblåst maske, den sentimentale kvinnens som en tåpelig fasade og propagandasjefens som en forvridd snavl.

	Med et sjelfullt blikk sa den sentimentale Lotte til Hendrik, som hun hadde en hemmelig - eller kanskje ikke altfor hemmelig - svakhet for: 

	«Jeg har jo ikke fått sagt hvor vidunderlig De er som Hamlet, Hendrik.» 

	Han trykket taust hånden hennes, gikk et skritt nærmere og forsøkte å prestere et like varmt og inderlig blikk som det hun selv var begavet med fra naturens hånd. Men dette forsøket var dømt til å mislykkes, for slik mild varme kunne ikke hans fiskeaktige juveløyne utstråle. Derfor tok han på seg en alvorlig, nesten litt irritert og offisiell mine og mumlet lavt: 

	«Jeg må få snakke et par ord med Dem senere.» 

	Og deretter hevet han stemmen.

	Den hadde en glitrende klar, raffinert skolert, metallisk klang. Den kunne høres tydelig inn i den fjerneste avkrok i den store salen: 

	«Herr general! Deres høyheter, eksellenser, mine damer og herrer! Vi er stolte - ja, vi er stolte og glade over å få delta i denne festen her i huset sammen med Dem, herr general, og Deres vidunderlige frue …»

	Straks Hendrik begynte å snakke, forstummet alle de livlige samtalene i dette veldige selskapet av to tusen personer. Og derpå lyttet gjestene med ærbødig ubevegelighet til den lange, patetiske og platte gratulasjonstalen, som Hendrik holdt for sin general. 

	Alle hadde sine blikk rettet mot Hendrik. Alle beundret ham. Han var et maktmenneske. Han var en del av den stråleglans som omga dem - så lenge stråleglansen varte. Og blant alle maktens representanter var han en av de finest og smidigste. Hans velskolerte stemme klarte å få til de mest uventede jubeltoner i forbindelse med hans herres fødselsdag. Han holdt hodet høyt, øynene lyste og de djerve, men forsiktig utporsjonerte gestene var ytterst elegante. Og han unngikk omhyggelig å si et eneste sant ord. 

	Generalen, propagandaministeren og Lotte syntes liksom å våke over bare løgner og intet annet kom ut av hans munn. En hemmelig overenskomst krevde at så skulle det være, her i denne sal som i landet for øvrig.

	Da han nærmet seg slutten av talen i bravurmessig høynet tempo, hvisket en søt liten dame med barnslig ansikt til damen ved siden av:

	«Jeg bare må gå bort og takke ham når han er ferdig med talen! Er han ikke fantastisk? Jeg kjenner ham jo faktisk fra før - ja, vi arbeidet sammen i Hamburg. Det var en vanskelig tid! Og for en karriere han har gjort siden den gang!»

